Rioolstorting in Oranjerivier gestaak | Maroela Media
Riool word uit die mangate gepomp. Foto: AfriForum
Die burgerregte-organisasie AfriForum het Saterdag die Joe Gqabi Distriksmunisipaliteit geloof nadat die munisipaliteit stappe gedoen het om die storting van rou riool in die Oranjerivier te staak.
Thomas van Dalen, AfriForum se provinsiale koördineerder vir die Oos-Kaap, het gesê rou riool uit 'n mangat in Aliwal-Noord vloei al vir langer as 'n jaar direk in die Oranjerivier. Van Dalen het verskeie gesprekke met amptenare van die Maletswai Plaaslike Munisipaliteit en die Joe Gqabi Distriksmunisipaliteit gevoer in 'n poging om die besoedeling te stop.
Fiona Sephton, direkteur van kommunikasiedienste by die Joe Gqabi Distriksmunisipaliteit, wat ook tans as munisipale bestuurder waarneem, was dadelik gewillig om 'n onmiddellike oplossing vir die probleem te vind, het Van Dalen gesê.
"Sephton het [Donderdagmiddag] bevestig dat 'n gekontrakteerde riooltrok weer voltyds besig is om riool te pomp. 'n Kontrak wat van 17 Desember 2015 tot 17 Januarie 2016 geldig is, is aan 'n maatskappy toegeken om riool uit die mangate te pomp. Die betrokke partye is tans in gesprek om die kontrak te verleng," het Van Dalen gesê. "Volgens Sephton skep die rioolpyplyn in Aliwal-Noord al vir 'n geruime tyd 'n probleem, omdat dit baie oud is en lekplekke en blokkasies dus gereeld voorkom. 'n Hoëdrukspuit word deur die munisipaliteit ingespan om die pypleiding oop te spuit."
Konstruksie aan die nuwe pompstasie is onderweg. Foto: AfriForum
Volgens Van Dalen is bouwerk reeds aan die gang om 'n nuwe pompstasie op te rig en die foutiewe pyplyn te herstel. Dit sal na verwagting teen 31 Maart vanjaar afgehandel wees.
"Sephton het verduidelik dat die kontrakteur wat vir die rioolpompwerk verantwoordelik is, nagelaat het om die pyp uit die mangat te verwyder. Sy het gesê dit het die munisipaliteit onkant betrap toe water weer skielik in die stelsel begin vloei het nadat die Oranjerivier, wat opgedroog het, weer begin loop het en die mangate dus weer oorgeloop het," het hy gesê.
"Munisipale gesondheidsdienste monitor die mangate op daagliks, aangesien hulle besef dat dit 'n ernstige gesondheidsgevaar vir mens en dier inhou. Selfs nadat 'n permanente oplossing vir die probleem gevind is, sal die mangate steeds vir drie maande gemonitor word."
Van Dalen het Sephton geloof vir haar bereidwilligheid om saam met AfriForum te werk om 'n permanente oplossing vir die probleem te vind. "Ek vind dit verblydend om nog 'n amptenaar in 'n munisipaliteit raak te loop wat steeds 'n passie vir haar werk het en werklik die belange van die inwoners op die hart dra," het hy gesê.
AfriForum Aliwal-Noord Oos-Kaap
Goed om te hoor daar is nog mense wat omgee.
Dit is een ding om beloftes te maak en almal aan vaar dit en 'n ander om dit pemanent op te los.
Dit beteken Orania gebruik al vir n jaar ecoli besoedelde water?!!
Ons mense word verswelg deur die manier van die watmoetekhulnoem!
Munispale amptenaar wat nog passievol is…..hahahaha….wat jy waar kry? Dis "verkiesing" binnekort, en as jy nie nou jou gat in rat kry en jou job doen nie, is jy jou pos kwyt, jou inkomste kwyt, jou pensioen kwyt, jou bonus kwyt…..Jy kan nou uit amper enige munisipale amptenaar enige iets kry….en hulle glimlag en is vriendelik en doen dit dadelik. Wag maar tot na die verkiesing……..dan gaan jy wag tot twee maande voor die volgend verkiesing vir hulle om te presteer.
Ek is van Aliwal noord en ja ons is baie dank teenoor Afriforum verskuldig. Feit van die saak is egter dat hulle al baie lank hiervan weet maar net n blinde oog gedraai het.Toe die moontlikheid groot raak dat dit in die koerant gepubliseer kanxword toe kanzsy skielik reageer. Alles oeverblindery!